2025eko ekainaren 4a
UPN talde parlamentarioari atxikitako foru parlamentari Javier Trigo Oubiña jaunak Donejakue Bideari buruzko Plan Integral berriaren gainean egindako 11-25/PES-00176 informazio-eskaerarekin lotuta, honako hau jakinarazten dut Nafarroako Gobernuko Kultura, Kirol eta Turismoko kontseilaria naizen aldetik:

Kultura, Kirol eta Turismo Departamentua Donejakue Bideari buruzko Plan Integrala egiteko lanetan murgilduta dago, 2027an plangintza osorik garatzea helburu. 

Egiten ari diren hasierako lanak bidea bera eta ondare historikoa hobetzearekin lotuta daude, irisgarritasuna, energia-efizientzia eta ondare turistikoa eta monumentala argiztatzea xede. Tokiko erakundeek ere lanotan parte hartzea bultzatzen ari gara. Ekintzek bidearen digitalizazioa ere badute helburu, eta, horretarako, besteak beste, honako hauek hornitzea aurreikusten da: komunikazioa eta segurtasuna hobetzeko wifi puntuak, fluxu sentsoreak, eta erabiltzaileen jokabidearen eta ohituren informazioa emanen duten datuak eta big data kudeatzeko sistema aurreratu bat. Donejakue bideko azpiegituretan dauden gabeziak eta puntu beltzak detektatzea eta hobetzea ere aurreikusita dago. 

2027ko Done Jakueren Urte Santua prestatzeko Kultura Zuzendaritza Nagusiaren plangintzak, kultur ondarearen errestaurazioarekin eta kontserbazioarekin lotutako ekintzak ere jasotzen ditu, Nafarroako Bideko hiru monumentu gakotan esku hartuz: Lizarrako Hilobi Santuaren eliza, Vianako Andre Maria eliza, eta Zangozako Done Salbatore eliza. 

Ondare immaterialaren arloan, Nafarroako Gobernuak Erromesen Harrera ondare immaterialaren agerpen adierazgarri gisa aitortzeko espediente berri bat martxan jartzea bultzatu du. 

Aurreikusitako beste ekintzetako bat, kultur mezenasgoaren sustapena da, horretarako zerga pizgarriak berreskuratuz eta zabalduz, 2027ko Done Jakueren Urtearekin lotuta mezenasgoko marko berezi bat sortuz. 

Bien bitartean, Estatu eta Europa mailan antolatutako ekitaldi eta programa ofizialekin koordinatuta jarduteko lanean ere ari gara, bai eta Nafarroan garatu beharreko ekintzen eta jardueren programa zehatza definitzeko eta lotzeko lanetan ere. 

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatzen dena betez.

